Publication: Magyar Közlöny
Issue: MK-1999-28 (Year: 1999, Number: 28)
Era: 1990-2004
Section: szóló 15/1998. (IV. 3.) FM rendelet (a továbbiakban: R.)
Paragraph Index: 809

b) alapanyag-termelő: ba) az a természetes személy, jogi személy vagy jogi személyiséggel nem rendelkező gazdasági társaság, akinek (amelynek) a vágósertés hízlalás céljából legalább kilencven napig a tulajdonában van, illetve haszonbérlet esetén legalább kilencven napig tartja és hizlalja, és ezt a tartás helye szerint illetékes települési falugazdász igazolja, bb) az az integrátor, akit a megyei (fővárosi) földművelésügyi hivatal (a továbbiakban: hivatal) külön jogszabályban foglaltak szerint nyilvántartásba vett, és rendelkezik a hivatal igazolásával arra vonatkozólag, hogy az intervenciós támogatást igényelheti. Az igazolás kiadásához az alábbiakat kell mellékelni: — a hivatal általi integrátori bejegyzés, — integrátori szerződés, amely tartalmazza, hogy az e rendelet szerinti intervenciós támogatás teljes összegét az általa integráltak részére továbbadja az Adó- és Pénzügyi Ellenőrzési Hivatal területileg illetékes igazgatósága (a továbbiakban: APEH) által történt támogatás folyósítását követő legkésőbb 3. munkanapon, bc) az a kereskedő (természetes személy, jogi személy, jogi személyiséggel nem rendelkező gazdasági társaság), aki (amely) a hivatal igazolásával rendelkezik arra vonatkozóan, hogy az intervenciós támogatást igényelheti. Az igazolás kiadásához mellékelni kell — írásbeli nyilatkozatot és cégbírósági bejegyzést arról, hogy legalább egy éve folytat vágósertés értékesítési tevékenységet, — írásbeli nyilatkozatot arról, hogy vágósertés értékesítésből származóan az alapanyag-termelők felé tartozása nincs, — alapanyag-termelővel kötött adásvételi szerződést, amely tartalmazza, hogy a minősítési bizonylat és számla alapján járó intervenciós támogatás teljes összegét átadja az alapanyag-termelő részére az APEH által történt támogatás folyósítását követő legkésőbb 3. munkanapon, bd) az a mezőgazdasági termékek raktározását, értékesítését, feldolgozását, a mezőgazdasági termeléshez szükséges anyagok beszerzését, valamint a mezőgazdasági termeléshez szükséges szolgáltatások nyújtását végző szövetkezet, amely a hivatal igazolásával rendelkezik arra vonatkozóan, hogy az intervenciós támogatást igényelheti. Az igazolás kiadásának feltétele: — a szövetkezet elnökének nyilatkozata arról, hogy a tagjai vágósertését értékesíti, és a vágósertést átadó tagok a ba) alpontban előírt alapanyag-termelői feltételeknek eleget tesznek, — a tagjaival kötött szerződésben nyilatkozik, hogy e rendelet szerint felvett támogatást a tagok részére teljes összegben továbbadja az APEH által történt támogatás folyósítását követő legkésőbb 3. munkanapon;

Source: https://magyarkozlony.hu/hivatalos-lapok/b71fe70cbda18532b2da819cf4ce9fa1f9015ad5/dokumentumok/9132893c3eaab5a84a394122451d6baf247acb40/letoltes